Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: 1997. évi LXXII. törvény által beiktatott új szabály szerint a
Paragraph Index: 875

1997. évi LXXII. törvény által beiktatott új szabály szerint a gondnokoltak névjegyzékének adatairól csak azok kaphatnak felvilágosítást, akik az ehhez fűződő jogi érdeküket igazolják. (550/H/1996) Javasoltuk az I. kerületi önkormányzat 25/1995. (XII. 14.) számú rendeletének módosítását, mivel ennek alapján a Polgármesteri Hivatal népjóléti osztálya egyes szociális juttatások igényléséhez olyan űrlapot használt, amely felhatalmazza a hivatalt, hogy az igénylő bármely pénzintézetnél kezelt készpénzvagyonáról, illetve annak hat hónapon belüli forgalmáról adatot kérhessen. (676/A/1997) Egy 1996-ban indult vizsgálat nyomán derült ki, hogy az önkormányzati szabálysértési eljárások során előfordul, hogy a rendőrség a szabálysértési hatóságnak átadja az érintett büntetett előéletére vonatkozó adatokat. Ezek között olyan korábban jogerősen elbírált cselekmények iratai is szerepelnek, amelyekkel kapcsolatban az érintett már mentesült a hátrányos következmények alól. A jogszabályok ellentmondásosságára tekintettel az adatvédelmi biztos által az ügyben kiadott ajánlás felkérte a belügyminisztert, vizsgálja felül ezzel kapcsolatos rendeletét és utasítását, kezdeményezze a Büntető törvénykönyv életbeléptetéséről szóló törvényerejű rendelet bűnügyi adatszolgáltatásra vonatkozó paragrafusainak módosítását. A belügyminiszter az ajánlásban foglaltakkal egyetértett, és intézkedett a visszásságot előidéző 15/1980 (BK 9.) BM utasítás kifogásolt pontjainak hatályon kívül helyezése ügyében. Megígérte, hogy a bűntettesek nyilvántartásáról szóló törvényi koncepció kialakításakor az ajánlásban foglaltakat figyelembe veszi. (153/A/1996) Már az előző évi beszámolóban jeleztük, hogy alkotmányosan nem tartjuk elfogadhatónak, hogy a bűnügyi és az igazságügyi tájékoztatással kapcsolatos jogokat alacsony szintű jogforrásokban szabályozzák. Ezért 1997-ben kezdeményeztük a bűnügyi és az igazságügyi tájékoztatásról szóló 10/1986. (IX. 1.) IM—BM együttes rendelet, valamint a bíróság ügyviteli szabályairól szóló 123/1973. (IK. 1974. 1.) IM utasítás hatályon kívül helyezését, illetőleg a személyes adatok kezelésének törvényben történő szabályozását. V. AZ ADATVÉDELMI NYILVÁNTARTÁS Filozófiája, szerepe Az adatvédelmi törvény (Avtv.) az Adatvédelmi Nyilvántartásba való bejelentkezéshez köti a személyes adatokat (is) tartalmazó adatkezelések működésének törvényességét. A nyilvántartás vezetésének kötelezettségét az adatvédelmi biztosra ruházta a jogalkotó [Avtv. 24. § c) pont]. Az Adatvédelmi Nyilvántartás — amelynek megléte európai uniós követelmény is — fontos és hasznos segédeszköz az állampolgárok és az adatvédelmi biztos számára. Szerepéről sokat elárul, hogy gyakran a nyilvántartások nyilvántartásának nevezzük; tehát a személyes adatokat tartalmazó adatkezelések, nyilvántartások működését jellemző legfontosabb tényeket tartalmazza. A nyilvántartás szerepe Az Adatvédelmi Nyilvántartás létrehozásának jogpolitikai és gyakorlati céljait, illetve jelentőségét három pontban foglalhatjuk össze.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes